Studenti Għawdxin li qed isegwu kors full-time f’Malta se jibdew jirċievu s-sussidju ta’ €400 kull tliet xhur direttament fil-kont bankarju tagħhom. Il-Ministru għal Għawdex, Anton Refalo, qal li dan is-servizz hu pass ieħor biex titnaqqas il-burokrazija. S’issa l-istudenti Għawdxin kienu jirċievu s-sussidju b’ċekk li kien jintbagħat bil-posta fir-residenza tagħhom. F’laqgħa mal-kunsill il-ġdid tal-Grupp Universitarji Għawdxin, il-Ministru Anton Refalo qal li dan il-pass jikkonferma kemm il-gvern għandu għal qalbu l-interess tal-istudenti u se jkompli jagħmel minn kollox biex jassisthom fl-istudji tagħhom.